Covid-19: Stappe gedoen oor vrou wat lieg, stemboodskap | Maroela Media
Covid-19: Stappe gedoen oor vrou wat lieg, stemboodskap
Twee provinsiale departemente van gesondheid gaan onderskeidelik stappe doen teen 'n vrou wat gelieg en gesê het sy het die nuwe koronavirus wat Covid-19 veroorsaak onder lede, asook nóg 'n vrou wat fopnuus oor die virus versprei het.
Die KwaZulu-Natalse departement van gesondheid het gesê daar is met dissiplinêre optrede begin teen 'n werknemer van die Nasionale Gesondheidslaboratoriumdiens (NHLS) in verband met 'n stemboodskap wat vals en misleidende inligting bevat oor Covid-19.
In die stemboodskap, wat wyd op WhatsApp en ander sosiale media versprei is, sê 'n vrou dat daar paniek heers weens 'n aantal pasiënte met Covid-19 by die Prince Mshiyeni-hospitaal. Die stemboodskap is aan die NHLS-werknemer verbind waarna daar met dissiplinêre optrede begin is.
Nomagugu Simelane-Zulu, LUR vir gesondheid in KwaZulu-Natal, het gesê dit is altyd kommerwekkend wanneer daar valse inligting versprei word wat ten doel het om paniek te saai.
"Die vervaardiging en verspreiding van vals nuus is 'n wêreldwye probleem, maar dit is regtig onbetaamlik dat staatsamptenare hulself by dié soort kwaadwillige gedrag betrek. Hulle behoort van beter te weet."
Intussen gaan die Oos-Kaapse departement van gesondheid 'n klag by die polisie indien teen 'n vrou wat Saterdag by die Grey-hospitaal in King William's Town aangekom en volgehou het sy is met Covid-19 besmet.
Sizwe Kupelo, woordvoerder van die departement, het gesê die vrou het beweer sy is 'n werknemer van 'n man wat onlangs van Italië met die dodelike virus teruggekeer het.
"Nadat daar met die vrou se familie gepraat is, is daar vasgestel dat die vrou die storie versin het aangesien haar familielede bevestig het sy is werkloos."
Volgens Kupelo het personeel by die hospitaal wel die nodige toetse en stappe gedoen om die vrou te isoleer. "Die vrou se familie het ook aan die departement bevestig dat sy geen geskiedenis van geestesongesteldheid het nie, dus sal ons die polisie nader."
"Daar doen ook 'n stemboodskap die ronde op sosiale media wat beweer daar is 'n bevestigde geval van die virus by die Life Beacon Bay-hospitaal in Oos-Londen. Dit is ook fopnuus."
Volgens Kupelo sal die departement saam met die polisie werk om die persoon wat vir die stemboodskap verantwoordelik is op te spoor.
In die nuus koronavirus KwaZulu-Natal Oos-Kaap
Mooi so!!! maak n voorbeeld van hulle, hulle veroorsaak paniek en veroorsaak dat mense onnodige kostes aangaan.
Hierdie tipe "staatsamptenare" betrek hulself by die tipe van ding want hulle word betaal om te sit en niks doen nie! Teveel tyd vir kwaaddoen en nonsens uitdink! Ledigheid is die duiwel se oorkussing!
Die polisie moet ernsige misdaad eerder ondersoek ipv hierdie nonsens. Hulle moet seker "baklei" om hul (on)bevoegdheid te beskerm.